KOMISJONI RAKENDUSOTSUS,

7. november 2013,

Euroopa kõrgetasemelise translatiivsete meditsiiniuuringute taristu loomise kohta Euroopa teadusuuringute infrastruktuuri konsortsiumina (EATRIS ERIC)

(2013/640/EL)

EUROOPA KOMISJON,

võttes arvesse Euroopa Liidu toimimise lepingut,

võttes arvesse nõukogu 25. juuni 2009. aasta määrust (EÜ) nr 723/2009 Euroopa teadusuuringute infrastruktuuri konsortsiumi (ERIC) käsitleva ühenduse õigusliku raamistiku kohta, (1) eriti selle artikli 6 lõike 1 punkti a,

ning arvestades järgmist:

ON VASTU VÕTNUD KÄESOLEVA OTSUSE:

Artikkel 1

1. Käesolevaga luuakse Euroopa teadusuuringute infrastruktuuri konsortsium Euroopa kõrgetasemelise translatiivsete meditsiiniuuringute taristu jaoks, mille nimi on EATRIS ERIC.

2. EATRIS ERICu põhikiri on sätestatud otsuse lisas. Kõnealust põhikirja ajakohastatakse ja see tehakse avalikkusele kättesaadavaks EATRIS ERICu veebisaidil ja selle põhikirjajärgses asukohas.

3. Konsortsiumi EATRIS ERIC põhikirja olulised osad, mille muutmise peab määruse (EÜ) nr 723/2009 artikli 11 lõike 1 kohaselt heaks kiitma komisjon, on sätestatud põhikirja artiklites 1, 2, 18, 20, 21, 22, 23, 24, 25, 28 ja 29.

Artikkel 2

Käesolev otsus jõustub kolmandal päeval pärast selle avaldamist Euroopa Liidu Teatajas.

(1) ELT L 206, 8.8.2009, lk 1.

LISA

KONSORTSIUM EATRIS ERIC PÕHIKIRI

KONSORTSIUMI LIIKMED

tunnustavad riiklike keskuste olulist rolli ja nende EATRIS ERICu taristu kaudu organiseeritud suutlikkust translatiivsete uuringute valdkonnas;

soovivad edendada translatiivseid biomeditsiinilisi uuringuid, ehitades üles Euroopa kõrgetasemelise translatiivsete meditsiiniuuringute taristu, mis hõlmab olulisi prekliinilisi ja kliinilisi rajatisi ning translatiivset oskusteavet, mis on vajalik biomeditsiinilise teadus- ja arendustegevuse uute ennetavate, diagnostiliste ja ravistrateegiate arengu toetamiseks inimestele parema tervishoiu pakkumise eesmärgil;

tahavad pakkuda juurdepääsu Euroopa kõrgetasemelisele translatiivsete meditsiiniuuringute taristule, et avaldada märkimisväärset mõju tervishoiule ja anda oluline panus translatiivse teadustöö arengut hoogustavate vahendite ja tehnoloogiate edendamisse;

võtavad arvesse ja arendavad edasi Euroopa Komisjoni rahastatud EATRISe ettevalmistava etapi tulemusi ning EATRISe üleminekuetapil tehtud edusamme;

on otsustanud EATRIS-taristu üleminekuetapi tulemusena taotleda Euroopa Komisjonilt Euroopa kõrgetasemelise translatiivsete meditsiiniuuringute taristu Euroopa teadusuuringute infrastruktuuri konsortsiumi (edaspidi „EATRIS ERIC”) loomist

NING ON SEEPÄRAST KOKKU LEPPINUD JÄRGMISTES SÄTETES:

I PEATÜKK

ÜLDSÄTTED

Artikkel 1

Nimi, asukoht ja töökeel

1. Asutatakse jagatud Euroopa teadusuuringute taristu, mida nimetatakse Euroopa kõrgetasemeliseks translatiivsete meditsiiniuuringute taristuks (edaspidi „EATRIS”).

2. Euroopa kõrgetasemelise translatiivsete meditsiiniuuringute taristu Euroopa teadusuuringute infrastruktuuri konsortsiumi nimetus on EATRIS ERIC.

3. Konsortsiumi EATRIS ERIC põhikirjajärgne asukoht on Amsterdamis, Madalmaades.

4. Konsortsiumi EATRIS ERIC töökeel on inglise keel.

Artikkel 2

Ülesanded ja tegevus

1. EATRIS ERIC edendab teadusuuringuid translatiivse meditsiini valdkonnas.

2. EATRIS ERICu eesmärk on teadustaristu EATRIS rajamiseks ja käitamiseks vajaliku juhtimis- ja koordineerimistegevuse korraldamine ja hõlbustamine.

3. Teadustaristu EATRIS ühendab Euroopa juhtivaid uurimisinstituute, mis suunavad osa oma uurimis- ja arendustöö suutlikkusest EATRIS ERICusse ning jagavad sisu, vahendeid ja teadmisi, mis on seotud translatiivsete meditsiiniuuringutega ning eelkõige järgmiste valdkondadega:

a) bioloogilised ained ja sellised kõrgtehnoloogilised teraapiad nagu geeni- ja rakuteraapia ning taastav meditsiin;

b) biomarkerid;

c) väikesed molekulid;

d) molekulaarkuvamine ja märgistusained;

e) vaktsiinid.

II PEATÜKK

LIIKMED

Artikkel 3

Liikmesus ja esindatus

1. EATRIS ERICu liikmeskond peab koosnema vähemalt kolmest liikmesriigist ning liikmeks võivad saada ja hääleõigust omada vaid riigid ja valitsustevahelised organisatsioonid.

2. Kõik liikmed määravad juhatajate nõukogusse ühe esindaja või kaks esindajat. Kahel esindajal on kokku üks hääl.

3. Liikmed ja nende esindajad on loetletud 1. liites. Riike, kes esitasid Euroopa Komisjonile taotluse EATRIS ERICu loomiseks, nimetatakse edaspidi asutajaliikmeteks.

Artikkel 4

Uute liikmete vastuvõtmine

1. Liikmeks kandideerija esitab juhatajate nõukogu eesistujale kirjaliku taotluse, milles on kirjeldatud tema rahalist panust ja muud laadi panust EATRIS ERICu ülesannete täitmisse ja tegevusse ning antud ülevaade sellest, kuidas ta kavatseb oma kohustusi täita.

2. Uue liikme vastuvõtmise peab heaks kiitma juhatajate nõukogu.

Artikkel 5

Liikmestaatusest loobumine ja liikmestaatuse lõpetamine

1. Liikmed ei või liikmestaatusest loobuda esimese viie aasta jooksul pärast EATRIS ERICu loomist, kui liikmeks ei ole astutud kindlaksmääratud lühemaks ajaks.

2. Pärast esimest viit EATRIS ERICu loomisele järgnevat aastat võib liige oma staatusest loobuda, kui ta esitab loobumistaotluse 12 kuud enne liikmestaatusest loobumist. Liikmestaatusest loobumine hakkab kehtima eelarveaasta lõpus ja pärast seda, kui liikmestaatusest loobuja on täitnud oma kohustused.

3. Erandina käesoleva artikli lõikest 1 võib liige oma staatusest loobuda esimese viie aasta jooksul, kui juhatajate nõukogu otsustab tõsta 2. liite punktides e ja f sätestatud iga-aastase osamakse künniseid. Liige, kes soovib sellisel juhul liikmestaatusest loobuda, peab loobumistaotluse esitama kuue kuu jooksul pärast iga-aastase osamakse määra suurendamise ettepaneku vastuvõtmist. Liikmestaatusest loobumine hakkab kehtima eelarveaasta lõpus tingimusel, et liikmestaatusest loobuja on täitnud oma kohustused.

4. Juhatajate nõukogul on õigus liikmestaatus lõpetada järgmistel juhtudel:

a) liige on tõsiselt rikkunud üht või mitut käesolevast põhikirjast tulenevat kohustust;

b) liige ei ole kõnealust rikkumist heastanud kuue kuu jooksul pärast rikkumisest teatamist.

Enne otsuse vastuvõtmist peab juhatajate nõukogu paluma liikmel esitada oma seisukoht liikmestaatuse lõpetamise kohta.

5. Liikmetel, kes liikmestaatusest loobuvad või kelle liikmestaatus lõpetatakse, ei ole õigust tehtud osamaksete tagastamisele ega hüvitamisele ega õigust EATRIS ERICu varale.

Artikkel 6

Liikmete õigused ja kohustused

1. Liikmete õigused on järgmised:

a) õigus juhatajate nõukogu töös osaleda ja hääletada;

b) õigus osaleda EATRIS ERICut käsitlevate strateegiate, põhimõtete ja otsustamismenetluste väljatöötamisel;

c) õigus võimaldada oma teaduskogukonnal osaleda EATRIS ERICu üritustel;

d) õigus võimaldada oma teaduskogukonnale juurdepääsu EATRIS ERICule ja sealt toetuse saamist.

2. Igal liikmel tuleb:

a) tasuda iga-aastane osamakse, mille suuruse määrab kindlaks juhatajate nõukogu;

b) anda oma esindajatele täielikud volitused hääletada ühe häälega kõikide küsimuste üle, mis on tõstatatud juhatajate nõukogu koosolekul;

c) luua riiklik keskus või infrastruktuurikonsortsium, et täita käesolevast põhikirjast tulenevaid kohustusi;

d) määrata üks riiklik direktor, kes esindab liiget riiklike direktorite nõukogus;

e) tagada juurdepääsu võimaldamiseks vajalik tehniline taristu;

f) tutvustada EATRIS ERICu teenuste kasutamist oma riigi teadlaste seas ning koguda kasutajate tagasisidet ja teavet nende vajaduste kohta;

g) toetada oma riigi keskusi, mis soovivad liituda EATRIS ERICu taristus osaleva liikmesriigi riikliku taristuga.

3. Liikmed võivad lisaks EATRIS ERICu iga-aastasele osamaksele teha ka muid sissemakseid kas üksi või koostöös teiste liikmete, vaatlejate või kolmandate isikutega. Sellised rahalised või mitterahalised sissemaksed peab heaks kiitma juhatajate nõukogu.

4. EATRIS ERIC sõlmib riiklike keskustega lepingu, milles määratakse kindlaks tingimused, mille alusel riiklikud keskused võivad EATRIS ERICu taristuga liituda ning pühenduda artiklis 2 sätestatud ülesannetele ja tegevusele. Riiklik direktor teeb kõik endast sõltuva, et koordineerida riiklike keskuste ja EATRIS ERICu vahelist koostööd.

III PEATÜKK

VAATLEJAD

Artikkel 7

Vaatlejastaatus

1. Riigid ja valitsustevahelised organisatsioonid, mis soovivad EATRIS ERICu tegevuses osaleda, kuid ei saa veel liikmeks astuda, võivad taotleda vaatlejastaatust.

2. Vaatlejad võetakse vastu kuni kolmeks aastaks, välja arvatud juhul, kui juhatajate nõukogu määrab kindlaks mõne muu tähtaja.

3. Vaatlejastaatuse taotluses, mis esitatakse kirjalikult juhatajate nõukogu eesistujale, peab olema kirjeldatud, kuidas taotleja kavatseb aidata kaasa EATRIS ERICu ülesannete täitmisele ja tegevusele.

4. Vaatleja vastuvõtmise peab heaks kiitma juhatajate nõukogu.

Artikkel 8

Vaatlejastaatusest loobumine ja vaatlejastaatuse lõpetamine

1. Vaatlejastaatusest võib loobuda eelarveaasta lõpus tingimusel, et kuus kuud varem on esitatud loobumistaotlus.

2. Vaatlejastaatusest loobumine ei hakka kehtima enne, kui on täidetud kõik rahalised ja muud kohustused.

3. Juhatajate nõukogul on õigus vaatlejastaatus lõpetada järgmistel juhtudel:

a) vaatleja on tõsiselt rikkunud üht või mitut käesolevast põhikirjast tulenevat kohustust;

b) vaatleja ei ole kõnealust rikkumist heastanud kuue kuu jooksul pärast rikkumisest teatamist.

Enne otsuse vastuvõtmist peab juhatajate nõukogu paluma vaatlejal esitada oma seisukoht vaatlejastaatuse lõpetamise kohta.

4. Vaatlejatel, kes vaatlejastaatusest loobuvad või kelle vaatlejastaatus lõpetatakse, ei ole õigust tehtud osamaksete tagastamisele ega hüvitamisele ega õigust EATRIS ERICu varale.

Artikkel 9

Vaatleja õigused ja kohustused

1. Vaatleja õigused on järgmised:

a) õigus osaleda juhatajate nõukogu koosolekul ilma hääleõiguseta;

b) õigus võimaldada oma teaduskogukonnal osaleda EATRIS ERICu üritustel;

c) õigus võimaldada oma teaduskogukonnale juurdepääsu EATRIS ERICule ja sealt toetuse saamist.

2. Igal vaatlejal tuleb

a) määrata juhatajate nõukogusse üks esindaja või kaks esindajat;

b) tasuda iga-aastane osamakse, mille suuruse määrab kindlaks juhatajate nõukogu;

c) kirjeldada oma panust EATRIS ERICu artiklis 2 sätestatud ülesannete täitmisse ja tegevusse.

3. Vaatlejad võivad lisaks EATRIS ERICu iga-aastasele osamaksele teha ka muid sissemakseid kas üksi või koostöös teiste liikmete, vaatlejate või kolmandate isikutega. Sellised rahalised või mitterahalised sissemaksed peab heaks kiitma juhatajate nõukogu.

4. Vaatleja peab volitama oma esindaja(id) täitma artikli 9 lõike 2 punktides b ja c osutatud kohustusi.

5. EATRIS ERIC sõlmib vaatlejaga vaatlejalepingu, et sätestada tingimused, mille alusel kohustusi täidetakse ja panus antakse.

IV PEATÜKK

EATRIS ERICU JUHTIMINE

Artikkel 10

Haldamine ja juhtimine

EATRIS ERICu juhtimisstruktuur hõlmab järgmisi organeid:

a) juhatajate nõukogu;

b) juhatus.

Artikkel 11

Juhatajate nõukogu

1. Juhatajate nõukogu on EATRIS ERICu kõrgeim ja peamine juhtorgan, kellel on täielik otsuste tegemise õigus. Juhatajate nõukogu tuleb kokku vähemalt üks kord aastas ja vastutab käesoleva põhikirja sätete kohaselt EATRIS ERICu üldise juhtimise ja järelevalve eest.

2. Liikmesriikidel on juhatajate nõukogus ühiselt häälteenamus.

3. Juhatajate nõukogu valib oma liikmete hulgast kaheaastaseks ametiajaks eesistuja ja tema asetäitja. Eesistuja ja tema asetäitja võib tagasi valida. Kui ei ole otsustatud teisiti, juhatab eesistuja kõiki juhatajate nõukogu koosolekuid ja teda abistab eesistuja asetäitja.

4. Juhatajate nõukogu teeb kõik endast sõltuva, et kõik otsused põhineksid konsensusel. Kui konsensust ei saavutata, piisab otsuse vastuvõtmiseks lihthäälteenamusest, välja arvatud lõigetes 5, 6 ja 7 osutatud otsuste puhul.

5. Juhatajate nõukogu võtab vähemalt kahekolmandikulise liikmete häälte enamusega vastu järgmised otsused:

a) EATRIS ERICu arendusstrateegiate vastuvõtmine või muutmine;

b) finantsdirektori ja teadusdirektori määramine, volituste peatamine või ametist vabastamine pärast riiklike direktorite nõukoguga konsulteerimist;

c) allorganite loomine lisaks alalistele organitele;

d) juhatuse ja allorganite volitusi kirjeldavate ja tegevust täpsustavate püsikorralduste vastuvõtmine või muutmine;

e) iga-aastase töökava ja aastaeelarve vastuvõtmine ja muutmine.

6. Liikmestaatuse või vaatlejastaatuse lõpetamist käsitlevate juhatajate nõukogu otsuste vastuvõtmiseks on vaja vähemalt kolme neljandiku liikmete poolthääli.

7. Liige, kelle liikmestaatuse lõpetamise üle hääletatakse, ei või kõnealust otsust käsitleval hääletusel osaleda.

8. Liikmete ühehäälset heakskiitu (erapooletuid arvestamata) nõuavad juhatajate nõukogu järgmised otsused:

a) põhikirja muutmine, välja arvatud 1. liite muutmine;

b) EATRIS ERICu likvideerimine.

Kui ei ole teisiti kokku lepitud, teavitatakse liikmeid põhikirja ja 2. liite muudatuste täpsest sõnastusest vähemalt kolm kuud enne seda, kui need muudatused hääletusele pannakse.

9. Juhatajate nõukogu koosolek on otsustusvõimeline, kui kaks kolmandikku EATRIS ERICu liikmetest on kohal või esindatud.

10. Juhatajate nõukogu võtab põhikirja sätete rakendamiseks vastu kodukorra.

Artikkel 12

Juhatus

1. Juhatus vastutab EATRIS ERICu rakendamise ning juhatajate nõukogu toetamise eest. Juhatus annab oma kohustuste täitmisel aru üksnes juhatajate nõukogule.

2. Juhatus täidab oma ülesandeid, mille on kindlaks määranud juhatajate nõukogu, ning valmistab ette organisatsiooni, koosolekute ning finantsdirektori ja teadusdirektori vahelise koostöö menetluskorra, mis esitatakse kodukorra raames juhatajate nõukogule heakskiitmiseks.

3. Juhatus koosneb finantsdirektorist ja teadusdirektorist.

4. Finantsdirektor on EATRIS ERICu seaduslik esindaja ning esindab EATRIS ERICut mis tahes kohtuvaidlustes ja vastutab EATRIS ERICu igapäevase operatiivjuhtimise eest.

5. EATRIS ERICu teadusdirektor vastutab EATRIS ERICu strateegilise teadusliku arendustegevuse ja kõikide operatiivsete teadusküsimuste eest.

6. Juhatuse direktorite ametiaeg võib kesta kuni viis aastat, sõltuvalt juhatajate nõukogu otsusest. Pärast esialgse ametiaja lõppu otsustab juhatajate nõukogu, kas ametiaega pikendatakse. Direktorite valimise ja ametisse nimetamise kord sätestatakse juhatajate nõukogu vastu võetud kodukorras.

Artikkel 13

EATRIS ERICu koordinatsiooni- ja toetusasutus

1. EATRIS ERICu koordinatsiooni- ja toetusasutus on EATRIS ERICu keskse haldusega ja igapäevaste toimingutega tegelev asutus, mis abistab juhatajate nõukogu. Asutust juhib ja selle personali värbab finantsdirektor, kes konsulteerib otsuseid tehes teadusdirektoriga.

2. EATRISe koordinatsiooni- ja toetusasutus paikneb EATRIS ERICu valdustes, mis asuvad põhikirjajärgses asukohas.

V PEATÜKK

ALLORGANID

Artikkel 14

Allorganid

1. EATRIS ERICul on järgmised allorganid:

a) riiklike direktorite nõukogu;

b) teadusnõukogu.

2. Juhatajate nõukogu võib asutada teisi allorganeid, kui seda peetakse vajalikuks, et tagada EATRIS ERICu toimimine.

Artikkel 15

Riiklike direktorite nõukogu

1. Riiklike direktorite nõukogu teostab järelevalvet juhatajate nõukogu heaks kiidetud strateegiate rakendamise koordineerimise üle. Riiklike direktorite nõukogu vastutab kogu EATRIS ERICuga seotud riikliku teadustöö eest ning tagab EATRIS ERICu tegevuse sidususe ja järjepidevuse ning liikmetevahelise koostöö.

2. Riiklike direktorite nõukogu koosneb liikmete määratud riiklikest direktoritest.

3. Riiklike direktorite nõukogu liikmed valivad nõukogu liikmete hulgast kaheaastaseks ametiajaks eesistuja ja tema asetäitja, keda on võimalik tagasi valida kooskõlas kodukorras sätestatud menetlusega.

4. Riiklike direktorite nõukogu esitab ettepaneku nõukogusisest töökorda käsitleva kodukorra kohta ning võtab kodukorra vastu, kui see on saanud juhatajate nõukogu heakskiidu.

5. Riiklike direktorite nõukogu täidab ülesandeid, mille on püsikorraldusega kindlaks määranud juhatajate nõukogu.

6. Riiklike direktorite nõukogu valib teadusnõukogu liikmed, kes peavad saama juhatajate nõukogu heakskiidu.

Artikkel 16

Teadusnõukogu

1. Teadusnõukogu koosneb sõltumatutest ja rahvusvaheliselt tunnustatud teadlastest, kes tegelevad iseenda nimel biomeditsiiniliste translatiivsete uuringutega ja kellel on strateegilisi kogemusi asjakohastes valdkondades.

2. Teadusnõukogu annab juhatajate nõukogule selle palvel nõu ning ka juhatus ja riiklike direktorite nõukogu võivad teadusnõukoguga konsulteerida kõikides asjakohastes teaduslikes ja tehnoloogilistes küsimustes, sealhulgas EATRIS ERICu teadusuuringute kava, teaduslikke strateegiaid, eetilisi probleeme ja iga-aastast töökava käsitlevates küsimustes.

VI PEATÜKK

RAHASTAMINE JA ARUANDLUS

Artikkel 17

Eelarvepõhimõtted ja raamatupidamine

1. EATRIS ERICu eelarveaasta algab iga aasta 1. jaanuaril ja lõpeb 31. detsembril.

2. EATRIS ERICu rahalisi vahendeid võib kasutada üksnes käesolevas põhikirjas sätestatud eesmärkidel.

3. Kõik EATRIS ERICu tulu- ja kuluartiklid peavad kajastuma igaks eelarveaastaks koostatavates kalkulatsioonides ja need kirjendatakse aastaeelarves.

4. EATRIS ERICu raamatupidamisaruannetele lisatakse auditeeritud aruanne, mis käsitleb eelarve haldamist ja finantsjuhtimist eelarveaastal. EATRIS ERIC koostab iga-aastase tegevusaruande, milles kirjeldab eelkõige oma teaduslikku, korralduslikku ja finantstegevust. Aruande peab heaks kiitma juhatajate nõukogu ning see tuleb edastada Euroopa Komisjonile ja asjaomastele ametiasutustele kuue kuu jooksul pärast asjaomase eelarveaasta lõppu. Kõnealune aruanne tehakse üldsusele täielikult või osaliselt kättesaadavaks.

5. EATRIS ERICu suhtes kohaldatakse raamatupidamisaruande koostamise, esitamise, auditeerimise ja avaldamise nõudeid, mis on sätestatud kohaldatavas õiguses ja määrustes.

6. EATRIS ERIC tagab, et kõiki assigneeringuid kasutatakse kooskõlas usaldusväärse finantsjuhtimise põhimõtetega.

Artikkel 18

Vastutus

1. EATRIS ERIC vastutab oma võlgade eest.

2. Liikmete finantsvastutus ERICu võlgade eest piirdub iga konkreetse liikme iga-aastase osamaksega.

3. EATRIS ERIC kindlustab ennast nõuetekohaselt EATRIS ERICu ülesehitamise ja toimimise eest võetava vastutusega seotud riskide vastu.

VII PEATÜKK

TEGEVUSPÕHIMÕTTED

Artikkel 19

Lepingud kolmandate isikutega

Juhul kui EATRIS ERIC peab seda kasulikuks, võib ta sõlmida lepinguid kolmandate isikutega.

Artikkel 20

Intellektuaalomandi õiguse põhimõtted

1. Terminit „intellektuaalomand” kasutatakse Stockholmis 14. juulil 1967 sõlmitud Ülemaailmse Intellektuaalomandi Organisatsiooni asutamise konventsiooni artiklis 2 esitatud määratlusest lähtudes.

2. Riiklike direktorite nõukogu tagab intellektuaalomandit käsitlevate kodukorras sätestatud ühiste põhimõtete ja poliitika rakendamise. Kõnealused ühised põhimõtted ja poliitika peavad saama juhatajate nõukogu heakskiidu.

3. Riiklike direktorite nõukogu võib esitada soovitusi kokkulepete sõlmimiseks EATRISe teadustaristusse kuuluvate riiklike keskuste ja infrastruktuurikonsortsiumitega, et tagada kõnealuste üksuste ja kolmandate isikute juurdepääs EATRISe teadustaristu teadusandmetele.

Artikkel 21

Juurdepääsupõhimõtted

1. EATRIS ERIC tagab üldjuhul avatud juurdepääsu teenustele ja taristutele, et toetada ja edendada tipptasemel translatiivseid teadusuuringuid ning koolituste kaudu parimate tavade kultuuri.

2. EATRIS ERIC esitab EATRISe taristu kasutajatele suunised, mille eesmärk on parimal võimalikul moel tagada, et EATRISe taristu vahendeid kasutades tehtud teadusuuringud austavad ja järgivad kõiki vara, eraelu puutumatuse, eetika ja andmete omaniku õiguste kaitsega seotud õigusi ning kodukorras määratletud saladuse ja konfidentsiaalsuse nõudeid; suuniste abil tagatakse, et kasutajad järgivad juurdepääsutingimusi, (bioloogiliste) materjalide ladustamise ja töötlemise ning EATRISe taristus osalevate teadusasutuste teabe käitlemise puhul kehtivaid turvameetmeid.

3. EATRIS ERICu taristu andmetele ja vahenditele juurdepääsu pakkumiseks või selle piiramiseks kasutatavad kriteeriumid ja kord on sätestatud kodukorras ja selle kohta teeb otsuse juhatajate nõukogu pärast riiklike direktorite nõukogu ja teadusnõukoguga konsulteerimist.

Artikkel 22

Teadusliku hindamise põhimõtted

1. EATRIS ERIC tagab oma translatiivse taristu kasutamise võimaluse projektide puhul, mis kõige tõenäolisemalt avaldavad märkimisväärset mõju tervishoiule või annavad märkimisväärse panuse translatiivseid teadusuuringuid hoogustavate vahendite ja tehnoloogiate edendamisse.

2. EATRIS ERICu taristule juurdepääsu taotlevate projektide teadusliku hindamise käigus kaalutakse projekti teaduslikku väärtust, täitmata ravivajadusi, toetuskõlblikkust ja potentsiaali translatiivsete teadusuuringute valdkonnas ning lähtutakse läbipaistvuse, õigluse ja erapooletuse põhimõtetest. Protsessi peab heaks kiitma juhatajate nõukogu ja see sätestatakse kodukorras.

3. Projektide teadusliku hindamise puhul EATRIS ERICu taristu raames kaalutakse läbipaistvuse, õigluse ja erapooletuse põhimõtetest lähtudes projekti teaduslikku väärtust, täitmata ravivajadusi ja potentsiaali translatiivsete teadusuuringute valdkonnas; täpsemad hindamispõhimõtted määrab kindlaks juhatajate nõukogu ja need sätestatakse kodukorras.

Artikkel 23

Teavituspõhimõtted

1. EATRIS ERIC võtab kõik vajalikud meetmed, et edendada taristut ja selle kasutamist teadusuuringute ja hariduse valdkonnas.

2. EATRIS ERIC soodustab riikliku ja rahvusvahelise teadustöö tulemusi käsitleva teabe levitamist ja jagamist.

3. Ilma et see piiraks mis tahes omandiõigusi, palub EATRIS ERIC, et taristu kasutajad teeksid oma teadustöö tulemused üldsusele kättesaadavaks ning teeksid tulemused kättesaadavaks EATRIS ERICu kaudu.

4. Teavituspõhimõtetes määratakse kindlaks mitmesugused sihtrühmad ning EATRIS ERIC kasutab nendeni jõudmiseks eri kanaleid (nt veebiportaalid, uudiskirjad, õpikojad, osalemine konverentsidel, artiklid ajakirjades või ajalehtedes).

Artikkel 24

Tööhõivepõhimõtted

EATRIS ERIC püüab võrdse kohtlemise põhimõttest lähtudes valida parima kandidaadi, olenemata tema taustast, rahvusest, usulistest põhimõtetest ja soost, kuid võttes arvesse liikmete sissemakseid.

Artikkel 25

Hankepõhimõtted

1. EATRIS ERICu raames koheldakse hankekandidaate ja pakkujaid võrdsetel ja mittediskrimineerivatel alustel, sõltumata sellest, kas nad asuvad Euroopa Liidus või mitte. EATRIS ERICu hankepõhimõtted lähtuvad läbipaistvuse, mittediskrimineerimise ja konkurentsi põhimõtetest. Juhatajate nõukogu võtab vastu kodukorra, millega kehtestatakse üksikasjalikud eeskirjad hankemenetluste ja -kriteeriumide kohta.

2. EATRIS ERICu hangete eest vastutab juhatus. Kõik hanked kuulutatakse välja EATRIS ERICu veebisaidil ning liikmete ja vaatlejate riikide territooriumitel. Hangete puhul, mille maht on suurem kui 200 000 eurot, järgib EATRIS ERIC põhimõtteid, mis on sätestatud Euroopa Parlamendi ja nõukogu 31. märtsi 2004. aasta direktiivis 2004/18/EÜ ehitustööde riigihankelepingute, asjade riigihankelepingute ja teenuste riigihankelepingute sõlmimise korra kooskõlastamise kohta (1). Hankelepingu sõlmimise otsus avaldatakse koos täieliku põhjendusega.

Artikkel 26

Maksuvabastus

1. Maksuvabastused, mis põhinevad nõukogu direktiivi 2006/112/EÜ (2) artikli 143 lõike 1 punktil g ja artikli 151 lõike 1 punktil b ning on kooskõlas nõukogu rakendusmääruse (EL) nr 282/2011 (3) artiklitega 50 ja 51, piirduvad selliste kaupade ja teenuste käibemaksuga, mis on ette nähtud EATRIS ERICu ametlikuks kasutamiseks, mille väärtus on suurem kui 250 eurot ning mille eest tasub ja mille hangib täies mahus EATRIS ERIC. Üksikute liikmete hangete suhtes neid vabastusi ei kohaldata. Ilma et see piiraks lõigete 2 ja 3 kohaldamist, ei kohaldata täiendavaid piiranguid.

2. Maksuvabastusi kohaldatakse mittemajandusliku tegevuse, mitte majandustegevuse suhtes.

3. Maksuvabastust kohaldatakse selliste kaupade ja teenuste suhtes, mida kasutatakse teadusliku, tehnilise ja haldusalase tegevuse jaoks, mis on kooskõlas EATRIS ERICu põhiülesannetega. See hõlmab ka kulusid, mis tulenevad EATRIS ERICu ametliku tegevusega otseselt seotud konverentside, õpikodade ja koosolekute korraldamisest. Reisi- ja majutuskulude suhtes maksusoodustusi siiski ei kohaldata.

Artikkel 27

Andmeid käsitlevad põhimõtted

Juhatus esitab juhatajate nõukogule heakskiitmiseks andmeid käsitlevad kodukorra põhimõtted, mis on seotud EATRIS ERICu taristu kasutajate, riiklike keskuste ning selliste kolmandate isikutega nagu ülikoolid, uurimisinstituudid ja tööstussektor ning on kooskõlas kehtivate litsentsidega.

VIII PEATÜKK

KESTUS, LIKVIDEERIMINE, VAIDLUSED, LOOMISSÄTTED

Artikkel 28

Kestus

EATRIS ERICu kestus on tähtajatu.

Artikkel 29

Likvideerimine

1. EATRIS ERICu likvideerimise otsuse võtab vastu juhatajate nõukogu.

2. Euroopa Komisjoni teavitatakse EATRIS ERICu likvideerimise otsusest kümne kalendripäeva jooksul.

3. Pärast EATRIS ERICu võlgade tasumist järele jäänud varad jagatakse liikmete vahel proportsionaalselt, lähtudes nende akumuleerunud iga-aastasest osamaksest EATRIS ERICu kasuks.

4. Euroopa Komisjoni teavitatakse likvideerimismenetluse lõpuleviimisest kümne kalendripäeva jooksul.

Artikkel 30

Põhikirja keel ja kättesaadavus

1. Käesolevat põhikirja ajakohastatakse ja see tehakse avalikkusele kättesaadavaks ERICu veebisaidil ja selle põhikirjajärgses asukohas.

2. Autentseks loetakse kõiki põhikirja versioone, mis on koostatud 1. liites loetletud liikmete ametlikes keeltes. Autentseks loetakse ka neid põhikirja versioone, mis on koostatud 1. liites loetlemata liikmete ametlikes keeltes. Üheski keeles koostatud versioon ei ole teiste suhtes ülimuslik.

3. Kui eri keeltes versioonid ei ole kättesaadavad Euroopa Liidu Teataja vahendusel, sest põhikirja on muudetud viisil, mille puhul ei olnud vaja komisjoni otsust, esitatakse need EATRIS ERICu koordinatsiooni- ja toetusasutuse kaudu.

Artikkel 31

Loomissätted

1. Asukohariik kutsub juhatajate nõukogu moodustamise koosoleku kokku nii kiiresti kui võimalik, kuid hiljemalt 45 kalendripäeva jooksul pärast seda, kui on jõustunud Euroopa Komisjoni otsus EATRIS ERICu loomise kohta. Ilma et see piiraks lõike 2 kohaldamist, ei võta juhatajate nõukogu otsuseid vastu enne, kui EATRIS ERICuga on ühinenud vähemalt viis liiget.

2. Asukohariik teatab asutajaliikmetele, kui enne moodustamiskoosolekut peaks olema EATRIS ERICu nimel vaja teha konkreetseid kiireloomulisi õigustoiminguid. Kui asutajaliige ei esita vastuväiteid viie tööpäeva jooksul pärast teatamist, teeb asukohariigi poolt nõuetekohaselt volitatud isik need õigustoimingud.

3. Pärast EATRIS ERICu loomist tegutsevad tema organid kooskõlas püsikorralduste ja kodukorraga, mille on heaks kiitnud EATRISe juhatajate nõukogu EATRISe üleminekuetapi jooksul.

(1) ELT L 134, 30.4.2004, lk 114.

(2) ELT L 347, 11.12.2006, lk 1.

(3) ELT L 77, 23.3.2011, lk 1.

1 liide Nimekiri liikmetest, vaatlejatest ja neid esindavatest üksustest Liikmed Esindav üksus Taani Kuningriik Taani Teaduse, Tehnoloogia ja Innovatsiooni Agentuur Itaalia Vabariik Istituto Superiore di Sanità Madalmaade Kuningriik ZonMW Tšehhi Vabariik Haridus-, Noorsootöö- ja Spordiministeerium Eesti Vabariik Eesti Vabariigi Haridus- ja Teadusministeerium Soome Vabariik Haridus- ja Kultuuriministeerium

Vaatlejad Esindav üksus Prantsuse Vabariik Commissariat à l’Energie Atomique et aux Energies Alternatives Hispaania Kuningriik Instituto de Salud „Carlos III”